Talvi tekee tuloaan kuluvalla viikolla myös maan etelä- ja länsiosiin. Tänään tiistaina on vielä poutainen päivä, mutta jo keskiviikkoiltana lännestä leviää sadealue Suomeen.

Ylen meteorologin Kerttu Kotakorven mukaan lunta ja räntää voi sataa etelässä ja lännessä 10 senttiä keskiviikon ja torstaina välisestä yöstä alkaen. Sadealueen viimeisiä rippeitä saadaan vielä torstaina päivällä.

– Puoleen yöhön mennessä Kokkola-Helsinki-akselin länsipuolella sataa. Sateet heikentävät merkittävästi ajokeliä, sanoo Kotakorpi.

Sateen lisäksi tuuli voimistuu keskiviikkona. Ilmatieteen laitos on antanut kovan tuulen varoituksen (siirryt toiseen palveluun) merialueille. Kotakorven mukaan maa-alueillakin tuuli voi puhaltaa ajoittain 14-17 metriä sekunnissa.

– Tuulen takia ilma tuntuu vieläkin kylmemmmältä.

Hänen mukaansa ennusteessa on lumisateiden suhteen vielä jonkin verran epävarmuutta.

Tulevat päivät tavallista kylmempiä

Lähipäivät ovat lämpötiloiltaan viisi astetta keskimääräistä kylmempiä kuin yleensä tähän aikaan vuodesta. Huomenna keskiviikkona lämpötilat ovat koko maassa nollan asteen tienoilla. Öisin on pakkasta koko maassa.

– Torstaina päivällä lämpötilat ovat maan etelä- ja länsiosassa plussan puolella ja muualla maassa on pakkasta.

Jos lunta tulee torstaina useampi sentti, se ei ihan heti sula maasta pois. Näin siksi, että päivisinkin lämpötila on lähellä nollaa.

– Jos vielä ei ole vaihtanut autoon talvirenkaita alle, niin nyt se kannattaa tehdä, Kotakorpi sanoo.